IZVEDBENI SKLEP KOMISIJE (EU) 2019/605

z dne 11. aprila 2019

o spremembi Priloge II k Odločbi 2007/777/ES glede vključitve Združenega kraljestva Velika Britanija in Severna Irska ter nekaterih njegovih kronskih odvisnih ozemelj na seznama tretjih držav ali njihovih delov, iz katerih je dovoljen vnos pošiljk nekaterih mesnih izdelkov in obdelanih želodcev, mehurjev in črev za prehrano ljudi v Unijo

(notificirano pod dokumentarno številko C(2019) 2840)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), ter zlasti uvodnega stavka člena 8, prvega pododstavka točk (1) in (4) člena 8 ter člena 9(4) Direktive,

ob upoštevanju naslednjega:

(1) Združeno kraljestvo je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji (v nadaljnjem besedilu: PEU). Evropski svet je 22. marca 2019 sprejel Sklep (EU) 2019/476 (2) o podaljšanju obdobja na podlagi člena 50(3) PEU v dogovoru z Združenim kraljestvom. V skladu z navedenim sklepom se v primeru, da spodnji dom parlamenta najpozneje do 29. marca 2019 ne odobri Sporazuma o izstopu, obdobje iz člena 50(3) PEU podaljša do 12. aprila 2019. Ker Sporazum o izstopu ni bil odobren do 29. marca 2019, se pravo Unije od 13. aprila 2019 (v nadaljnjem besedilu: datum izstopa) za Združeno kraljestvo in v njem ne bo več uporabljalo.

(2) Odločba Komisije 2007/777/ES (3) med drugim določa pogoje za vnos v Unijo pošiljk nekaterih mesnih izdelkov ter obdelanih želodcev, mehurjev in črev za prehrano ljudi, ki so bili obdelani z eno od obdelav iz dela 4 Priloge II k navedeni odločbi (v nadaljnjem besedilu: blago), vključno s seznamom tretjih držav ali njihovih delov, iz katerih je dovoljen vnos blaga v Unijo.

(3) Del 2 Priloge II k Odločbi 2007/777/ES določa seznam tretjih držav ali njihovih delov, iz katerih je dovoljen vnos blaga v Unijo, pod pogojem, da je bilo obdelano z ustrezno obdelavo iz navedenega dela Priloge II. Namen navedenih obdelav je odpraviti nekatera tveganja za zdravje živali, povezana z določenim blagom. Del 4 navedene priloge določa splošno obdelavo „A“ in posebne obdelave „B“ do „F“, navedene v padajočem vrstnem redu strogosti tveganja za zdravje živali, povezanega z določenim blagom.

(4) Združeno kraljestvo Velika Britanija in Severna Irska je zagotovilo potrebna jamstva, da bo skupaj z nekaterimi svojimi kronskimi odvisnimi ozemlji izpolnjevalo pogoje iz Odločbe 2007/777/ES za vnos pošiljk blaga za prehrano ljudi z obdelavo „A“ v Unijo od datuma izstopa, in sicer tako, da bo še naprej spoštovalo zakonodajo Unije za začetno obdobje najmanj devet mesecev.

(5) Ob upoštevanju teh posebnih jamstev, ki jih je zagotovilo Združeno kraljestvo Velika Britanija in Severna Irska, ter za preprečitev motenj v trgovini po datumu izstopa bi bilo zato treba Združeno kraljestvo Velika Britanija in Severna Irska ter nekatera njegova kronska odvisna ozemlja vključiti na seznam tretjih držav in njihovih delov iz dela 2 Priloge II k Odločbi 2007/777/ES, iz katerih je dovoljen vnos pošiljk blaga v Unijo.

(6) Prilogo II k Odločbi 2007/777/ES bi bilo zato treba ustrezno spremeniti.

(7) Ta sklep bi se moral uporabljati od 13. aprila 2019, razen če se za Združeno kraljestvo Velika Britanija in Severna Irska in v njem na navedeni datum še naprej uporablja pravo Unije.

(8) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Del 2 Priloge II k Odločbi 2007/777/ES se spremeni v skladu s Prilogo k temu sklepu.

Člen 2 Ta sklep se uporablja od 13. aprila 2019. Vendar se ne uporablja, če se za Združeno kraljestvo Velika Britanija in Severna Irska in v njem na navedeni datum še naprej uporablja pravo Unije.

Člen 3 Ta sklep je naslovljen na države članice.

V Bruslju, 11. aprila 2019. Za Komisijo Jyrki KATAINEN Podpredsednik

(1) UL L 18, 23.1.2003, str. 11.

(2) Sklep Evropskega sveta (EU) 2019/476, sprejet v dogovoru z Združenim kraljestvom, z dne 22. marca 2019 o podaljšanju obdobja na podlagi člena 50(3) PEU (UL L 80 I, 22.3.2019, str. 1).

(3) Odločba Komisije 2007/777/ES z dne 29. novembra 2007 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz iz tretjih držav nekaterih mesnih izdelkov in obdelanih želodcev, mehurjev in črev za prehrano ljudi in o razveljavitvi Odločbe 2005/432/ES (UL L 312, 30.11.2007, str. 49).